Wêreldmarkte: Wat jy nou wil weet | Netwerk24
Deur Dawid Botha 31 Julie 2021 06:15
Met die uitbreek van Covid-19 en die gevolglike inperkings het die MSCI All Country World Index (ACWI) binne een maand, van 20 Februarie tot 23 Maart 2020, met 33% getuimel.
Die ongekende steun deur owerhede in dié tydperk waarin ekonomiese aktiwiteite drasties ingeperk is, het egter daartoe bygedra dat die ACWI binne vyf maande herstel het tot sy vorige vlakke.
Die aanvanklike herstel is grootliks gedryf deur maatskappye wat minder geraak is deur die inperkings, of selfs daaruit voordeel getrek het, soos Apple, Microsoft, Amazon, Alphabet (Google) en Facebook.
Met die onsekerheid oor die Amerikaanse presidentsverkiesing in November 2020 het die markte tussen Augustus en November redelik water getrap.
'n Week ná die verkiesing, op 9 November, is die bevinding gepubliseer dat Pfizer en BioNTech se entstofkandidaat 90% effektief is in die voorkoming van Covid-19. Ander suksesvolle enstofkandidate en die uitrol van inentingsprogramme gesteun deur owerhede en ekonomieë wat deurlopend heropen is, het beteken dat die breër aandeelmark intussen ook sterk herstel het.
Die styging in die markte sedert November 2020 is veral gedryf deur sikliese aandele wat tipies beter vaar wanneer ekonomieë herstel.
Die ACWI was teen 30 Junie 12% hoër vir die jaar.
Die volgende relevante gebeure het gedurende Julie plaasgevind wat 'n impak op markte gehad het.
Streng optrede deur Chinese owerhede
Die 100-jarige viering van die regerende Chinese Kommunistiese Party op 1 Julie is gevolg deur breedvoerige nuwe maatreëls met betrekking tot data-sekuriteit en teenmededingende gedrag.
Tencent en gevolglik Naspers en Prosus se aandeelpryse is negatief geraak deur dié nuwe maatreëls wat veral gemik is op tegnologiemaatskappye.
Die hernude toename in infeksies met die koronavirus het weer onsekerheid in die markte veroorsaak. Aanvanklik het markte negatief gereageer hierop, maar intussen herstel. Markte antisipeer tans steeds die herstel in ekonomieë, veral weens vordering met inentingsprogramme.
Die Europese Unie het in Julie 'n omvattende plan bekend gestel om koolstofvrystellings op 'n netto basis na nul te verminder. Skoon energie en inprop- elektriese voertuie is kerngebiede vir dié doelwit.
Elektriese voertuie se lae markaandeel van ongeveer 20% in Europa, 10% in China en minder as 5% in die VSA, is aanduidend van die ruimte vir groei in dié sektor vorentoe.
Sterk verdienstesyfers in die VSA
Met dié dat ons hele lewe aanlyn gestalte vind, vaar die aandeelprys van tegnologiereuse uitstekend. Foto: Unsplash
Verdienstesyfers oor die tweede kwartaal van maatskappye in die VSA is meestal positief en oortref die konsensusverwagtinge. Die "groot vyf" – Apple, Microsoft, Amazon, Alphabet en Facebook – het almal die afgelope week syfers uitgereik. In aanloop tot verwagte goeie nuus het hul aandeelpryse reeds sterk gestyg.
Apple, Microsoft en Alphabet is in sterk strategiese posisies wat hul produkte en dienste betref en handelstoestande bly positief. Apple het egter aangedui dat sy tempo van groei waarskynlik laer gaan wees in die derde kwartaal weens 'n tekort aan sekere mikroskyfies en 'n boverwagte vraag. Dit kan die beskikbaarheid van iPhones en iPads in die komende kwartaal beperk.
Facebook en Amazon het ten tyde van die skrywe nog nie gerapporteer nie, maar ek raak dit volgende maand aan.
Dawid Botha is 'n portefeuljebestuurder by PSG Wealth Winelands. Stuur 'n e-pos aan dawid.botha@psg.co.za. Dié rubriek, wat voortaan maandeliks gepubliseer word, is 'n algemene oorsig oor veral wêreldaandele en nie finansiële, belasting-, regs- of beleggingsadvies nie.